Slušanje glazbe u nastavi i udžbenicima glazbene

kulture u prvim trima razredima osnovne škole

Jasna Šulentić Begić, Tihana Kujek, Osijek

Sažetak

*Prema otvorenom modelu, koji je stupio na snagu školske godine 2006/07., nastava glazbene kulture u prvim trima razredima osnovne škole temelji se na nastavnim područjima pjevanja, sviranja, slušanja glazbe i elemenata glazbene kreativnosti. Najveći pozitivan pomak u slušanju glazbe pojavljuje se u nastavnom planu i programu iz 2006. godine kojim slušanje postaje obvezna i središnja aktivnost, dok su ostala područja varijabilna. U okviru ovoga rada provedeno je istraživanje tijekom ožujka i početkom travnja 2016. god. u prvim trima razredima jedne osnovne škole* *u Osječko-baranjskoj županiji.* *Cilj istraživanja bio je uočiti zastupljenost provođenja nastavnog područja slušanja glazbe u nastavi i u udžbenicima glazbene kulture u prvim trima razredima osnovne škole. Rezultati istraživanja pokazali su kako slušanje glazbe nije u potpunosti središnja aktivnost nastave, što je potvrđeno i analizom udžbenika Glazbeni krug. Nadalje, učitelji u nastavi najviše preferiraju nastavno područje pjevanja (jer je tako i u udžbenicima) koje ne može biti središnja aktivnost jer nema glazbeno-umjetničko opravdanje. Samo se aktivnim slušanjem razvija glazbeni ukus i kritički odnos prema glazbi.*

Ključne riječi**:***aktivno slušanje, nastava glazbe, otvoreni model, slušanje glazbe, udžbenik*

#

# 1 Uvod

Slušanje glazbe usko je povezano s pojmovima *glazbena preferencija* i *glazbeni ukus*. Riječ preferencija potječe od lat. *praeferre* što znači dati/davati prednost kome, čemu, više cijeniti, više voljeti, pretpostavljati, pretpostaviti (*Hrvatski jezični portal*). Iz navedene definicije proizlazi da je glazbena preferencija usmjerena na davanje prednosti određenoj vrsti glazbe. Istodobno, pojam ukusa podrazumijeva osjećaj i sposobnost razlikovanja lijepoga od ružnoga (*Hrvatski jezični portal*) iz čega proizlazi da bi glazbeni ukus označavao sposobnost osjećaja za lijepu glazbu, odnosno mogućnost prepoznavanja takve glazbe. Prema Radoš (2010), pojmom ukusa razumijevamo dugoročno ponašanje u obliku estetskog vrednovanja, koje je svojevrsna ukupnost svih preferencija pojedinca, a pojedinačne preferencije izraz su kratkoročnog sviđanja.Općeobrazovne škole trebale bi imati veliku ulogu u odgoju glazbenog ukusa i poticanju preferencija prema kvalitetnoj glazbi (Brđanović, 2012). Nastava glazbe treba biti usmjerena na razvijanje kompetencija za slušanje glazbe jer doživljaj glazbenog djela čini osnovu za njegovo razumijevanje (Dobrota, 2012). Uvođenjem otvorenogmodela u hrvatske osnovne škole, slušanje postaje obvezna i središnja aktivnost nastave glazbe. Modelom je predviđeno slušanje i upoznavanje umjetničke, tradicijske, popularne i jazz glazbe kako bi se oblikovao glazbeni ukus učenika putem formiranja preferencija prema kvalitetnoj glazbi (*Nastavni plan i program za osnovnu školu*, 2006). Za nastavu glazbe predviđen je samo jedan sat tjedno što dokazuje da društvo na glazbu gleda kao manje bitan predmet (Alač, 2011, prema Brđanović, 2012). Stoga je odgoj glazbenog ukusa i glazbenih preferencija djece uvelike prepušten okolini, medijima i slučaju (Brđanović, 2012). Dobrota i Ćurković (2006) smatraju da su najznačajniji faktori u formiranju glazbenog ukusa djece škola, obitelj, vršnjaci i masovni mediji.

S obzirom na aktivnost pri slušanju glazbe, u literaturi je navedena podjela na *aktivno* i *pasivno* slušanje. „Aktivno slušanje traži da slušatelj bude u neku ruku kompozitorov suradnik“ (Andreis, 1967, prema Rojko, 1996, 141). Pasivno slušanjeodnosi se na slušanje glazbe kao kulise, bez svjesno upravljane pažnje. Osnovni metodički problem slušanja glazbe jest „pitanje kako pobuditi učenikovu pažnju da bi slušanje bilo aktivno“ (Rojko, 1995, 5). Postupkom aktivnog slušanja skladbe se upoznaju na način uočavanja glazbeno-izražajnih sastavnica (Šulentić Begić, 2010). Učitelj svojim pitanjima mora usmjeriti učenikovo slušanje na elemente koje će analizirati, ali prije svega mora dati učeniku priliku datu glazbu čuje. Nakon takvog aktivnog slušanja učitelj ne smije zamjeriti učenicima ako nešto pogrešno zaključe. Najvažnije je da oni pozorno slušaju glazbu. Analize poslije slušanja nisu same sebi svrhom, nego su u funkciji aktivnog slušanja glazbe (Rojko, 2012).

Postoje različita mišljenja o problemu koji se odnosi na potragu za izvanglazbenim sadržajima u glazbi. Hanslick i Stravinski misle da glazba ne može izraziti bilo što osim sebe same, dok postoje i neki estetičari koji vjeruju i u tu mogućnost (V. o tome: Rojko, 1995). Dobrota i Ćurković (2006) ističu da je jedna od najvećih pogrešaka učitelja pri vođenju slušanja glazbe pretjerano inzistiranje na stvaranju izvanglazbenih asocijacija. Dužnost je učitelja „uputiti učenike *u samu glazbu,* omogućiti im da osjete glazbenu ljepotu kao takvu i da shvate da ona ne leži ni u kakvim asocijacijama, slikama, zamišljanjima, refleksijama i emocijama, nego isključivo u glazbi samoj“ (Rojko, 1996, 155). Rojko tvrdi da je „estetsko primanje glazbe moguće samo onda ako se oslobodimo izvanglazbenih asocijacija i djelo promatramo kao umjetničku tvorevinu“ (Rojko, 1996, 156). Slušanje glazbe u nastavi glazbe mora biti aktivno i učenike treba usmjeriti na uočavanje glazbeno-izražajnih sastavnica, a ne na zamišljanje izvanglazbenih sadržaja. Slušanje glazbe uz zamišljanje izvanglazbenih sadržaja neestetsko je i nije primjereno nastavi glazbe (Šulentić Begić, 2013). I Campbell (2005) kaže da učenike treba pripremiti za slušanje tako da ih se prije slušanja točno uputi u elemente koji se mogu čuti u skladbi. McAnally (2007) također ističe da učenike treba motivirati za slušanje skladbe pomoću zadataka koji se odnose na uočavanje sastavnica. Učenike treba pravilno potaknuti, mudro postaviti pitanja i zadatke prije slušanja i oni će bez problema slušati djelo (Rojko, 1995). Umjesto da se o glazbi priča, treba joj dati prigodu da ona priča sama, a učenici će onda reći što su čuli. Učitelji bi trebali težiti tome da njihovi učenici zapamte glazbu koja će na njih umjetnički djelovati i razvijati njihov glazbeni ukus. Pri izboru djela učitelj treba paziti na to da ona budu učenicima atraktivna, zanimljiva i da im se sviđa jer je najvažnije učenike „privući“ glazbi. Osim što mora biti atraktivna, glazba mora biti i najbolje moguće kvalitete u pogledu tehnike i izvedbe. Što se tiče primjerenosti glazbe učeničkoj dobi, postoje različita mišljenja. Rojko (1995) smatra da se svaka skladba koja je prezentirana na pravi način može slušati u osnovnoj školi. I u razrednoj nastavi aktivno slušanje je moguće, ali se treba prilagoditi trajanju dječje pažnje.

Ponašanje učitelja tijekom slušanja također je važan faktor uspješnog slušanja glazbe. On mora slušati zajedno s učenicima od „prve do posljednje sekunde,“ pratiti glazbu, pisati na ploču dogovorene znakove, postavljati kratka pitanja, ali prije svega pokazati oduševljenje glazbom koju predstavlja (Rojko, 2005). Dok traje glazba učitelj ne smije raditi ništa drugo nego i sam pažljivo slušati. Učeničko aktivno slušanje glazbe podrazumijeva i aktivno slušanje učitelja (Šulentić Begić, 2016).

2 Metododologija istraživanja

## 2.1 Tijek i cilj istraživanja

Istraživanje je provedeno tijekom ožujka i početkom travnja 2016. godine. Sustavno je promatrano izvođenje nastave glazbene kulture u prvom, drugom i trećem razredu jedne osnovne škole u Osječko-baranjskoj županiji. Istraživanjem su obuhvaćene tri učiteljice razredne nastave tijekom četiriju održana sata. Praćeno je ukupno dvanaest nastavnih sati, a tijek svakog sata zabilježen je u istraživačkom dnevniku. U istraživanju je korišten i postupak analize sadržaja u kojem su udžbenici glazbene kulture *Glazbeni krug* za prva tri razreda osnovne škole bili predmetom istraživanja jer su prema njima učiteljice triju razreda izvodile nastavu glazbe. Cilj istraživanja bio je uočiti zastupljenost provođenja nastavnog područja slušanja glazbe u nastavi i u udžbenicima glazbene kulture u prvim trima razredima osnovne škole.

# 3. 1 Analiza podataka

## 3.1.1 Analiza dnevnika istraživanja nastave glazbene kulture

Analizom dnevnika uočeno je kako se slušanje glazbe često organiziralo na kraju središnjeg dijela sata i u njegovu završnom dijelu. To je bilo uzrok tomu da se skladba najčešće nije u potpunosti upoznala zbog nedovoljnog vremena. Učiteljice su u većini slučajeva prije slušanja zadavale učenicima zadatke usmjerene na uočavanje glazbeno-izražajnih sastavnica. Zadaci su se najčešće odnosili na određivanje tempa, dinamike, izvođača, ugođaja i oblika, no ponekad su bili usmjereni i na zamišljanje izvanglazbenog sadržaja. Takvi zadaci prisutni su i u analiziranim udžbenicima *Glazbeni krug 1, 2* i *3*. Takve bi postupke trebalo izbjegavati jer zadatak učitelja uputiti je učenike u samu glazbu. Za doživljaj glazbe nije potrebno ništa osim nje same. Pojedine učiteljice nisu uvijek zadavale zadatke prije slušanja, a od učenika su nakon slušanja očekivale odgovore na postavljena pitanja vezano za sastavnice. Učenici najčešće tada nisu znali odgovore, jer tijekom slušanja nisu znali na što se trebaju usredotočiti. Prije svakog slušanja učenike treba uputiti na što trebaju obratiti pažnju jer samo tako mogu aktivno slušati glazbu.

## 3.1.2 Analiza udžbenika za nastavu glazbe

Sadržaj udžbenika *Glazbeni krug 1* s obzirom na zastupljene pjesme, brojalice, glazbene igre i skladbe te njihov odnos prikazani su u grafikonu 1.



Grafikon 1. Zastupljenost sadržaja u udžbeniku *Glazbeni krug 1*

 Prema važećem *Nastavnom planu i programu za osnovnu školu* iz 2006. godine, nastava glazbene kulture u nižim razredima provodi se četirima nastavnim područjima: pjevanjem, sviranjem, elementima glazbene kreativnosti, tj. glazbenim igrama i slušanjem glazbe.U udžbeniku *Glazbeni krug 1* zastupljena su sva četiri nastavna područja obradom pjesama, brojalica, glazbenih igara i skladbi. Prema otvorenom modelu,slušanje je jedina obvezna aktivnost dok su ostala područja varijabilna, tj. ovise o tome kako će ih učitelj organizirati. Iako je slušanje obvezna aktivnost, iz priloženoga je vidljivo da ono nije najviše zastupljeno u udžbeniku *Glazbeni krug 1*. U udžbeniku je najviše zastupljeno pjevanje, s obzirom na broj pjesama. Čak 31 pjesma navedena je u udžbeniku, a slušanju su namijenjene svega 23 skladbe. Najmanje je zastupljeno nastavno područje sviranje s obzirom na 10 zastupljenih brojalica. Također, slabo su zastupljene i glazbene igre, odnosno, njih 13.

 Slušanje glazbe trebala bi biti obvezna i središnja aktivnost na svakom satu glazbene kulture. Stoga bi učitelji s učenicima trebali provoditi aktivno slušanje glazbe pomoću uočavanja sastavnica ili bi skladbe mogle poslužiti kao temelj za provođenje glazbenih igara uz slušanje glazbe. Dakako, skladbe bi u svojoj strukturi, opsegu i trajanju trebale biti primjerene dobi učenika. Zbog toga *Nastavni plan i program za osnovnu školu* iz 2006. god. donosi popis skladbi za svaki razred. Rojko (2012) smatra da su zadaci za slušanje u udžbenicima prepuni izvanglazbenih sadržaja što je i potvrđeno analizom udžbenika *Glazbeni krug 1*. Analizom udžbenika *Glazbeni krug 1* utvrđeno je kako se u uputama za slušanje učenicima nameću izvanglazbeni sadržaji. Npr.:

* *O čemu razgovaraju pijetao i kokoš? Vodite i vi glazbene razgovore.* (C. Saint-Saëns: *Pijetao i kokoši*)
* *Slušajte glazbu i ispričajte priču koju ste čuli.* (W. A. Mozart: *Otmica iz Saraja*)
* *Dočarajte zvukom glazbala guste/rijetke i brze/spore pahulje. Dajte naslov svojoj skladbi i odaberite najljepšu.* (E. Waldteufel: *Klizački valcer*).

Takvim izvanglazbenim sadržajima odvlači se pozornost učenika i njihova usredotočenost na glazbu, a cilj je glazbene nastave upoznati i doživjeti glazbu.

Daljnji zadatak u udžbeniku tiče se korelacije nastave glazbe s nastavnom likovne kulture. Pravilan pristup povezivanja s likovnim, tj. sa slikanjem ili crtanjem bio bi takav u kojem će se učenike uputiti da prikažu npr. ritam, tempo, dinamiku, visinu tonova, kontrast u glazbi ili glazbeni oblik. U zadatku koji slijedi prati se visina tona te možemo zaključiti kako je zadatak dobro osmišljen.

* *Slušajte skladbu i rukom dosegnite visoke, srednje i duboke tonove. Nacrtajte melodiju klarineta rukom po zraku ili olovkom po papiru.* (G. Gershwin: *Rapsodija u plavom*)

U udžbeniku *Glazbeni krug 1* nalaze se i zadaci usmjereni na glazbeno-izražajne sastavnice, koje svakako treba zadati učenicima prije samog slušanja:

* *Koliko svirača svira skladbu?* (D. Šostakovič: *Koračnica*)
* *Uočite tihe i glasne dijelove skladbe.* (W. A. Mozart: *Otmica iz Saraja*)
* *Koji glas pjeva pjesmu: muški, ženski ili dječji?* (A. Dedić: *Čemu služe roditelji*)
* *Uočite zvuk harfe na početku skladbe! Jeste li prepoznali zvuk još nekog glazbala?* (P. I. Čajkovski: *Valcer cvijeća*)
* *Koje se glazbalo u skladbi ističe kao solističko? Opišite ugođaj tih skladbi.* (J. S. Bach: *Menuet* i *Badinerie*)
* *Tko izvodi skladbu? Je li skladba brza ili spora? Jeste li zapamtili početak skladbe? Podignite ruku kada ga ponovno čujete.* (M. Petrovič Musorgski: *Ples pilića u ljuskama*)[[1]](#footnote-2)

Analizom udžbenika *Glazbeni krug 1* prisutne skladbe namijenjene slušanju kategorizirane su s obzirom na vrstu glazbe (grafikon 2).



Grafikon 2. Zastupljenost vrsta glazbe u udžbeniku *Glazbeni krug 1*

U udžbeniku *Glazbeni krug 1* najzastupljenija je umjetnička glazba s 64 posto, zatim slijedi glazba (pjesme) za djecu s 18 posto, a tradicijska i filmska glazba su izjednačene s 9 posto zastupljenosti. Popularna i jazz glazba nisu prisutne (grafikon 2), što ćemo kasnije komentirati.

### Sadržaj udžbenika *Glazbeni krug 2,* s obzirom na zastupljene pjesme, brojalice, glazbene igre i skladbe, vidi se u grafikonu 3.



Grafikon 3. Zastupljenost sadržaja u udžbeniku *Glazbeni krug 2*

Pjevanje je uz slušanje najzastupljenija aktivnost u nastavi glazbene kulture. To se potvrđuje i analizom udžbenika *Glazbeni krug 2* koji sadrži 33 pjesme, 33 skladbe za slušanje, 18 glazbenih igara i 8 brojalica. I tu su, kao i u *Glazbenom krugu 1* brojalice najmanje zastupljene.

Pri analizi udžbenika za drugi razred uočili smo da se učenicima nameću izvanglazbeni zadaci. Neki od takvih su sljedeći:

* *Usporedite let lista i bumbarov let.* (N. Rimski Korsakov: *Bumbarov let*)
* *Koga je princ na kraju putovanja oženio? Pođite zajedno na vjenčanje kroz ilustraciju.* (F. Mendelsohn: *Svadbena koračnica*)
* *Tko je koga nadmudrio u toj glazbenoj raspravi?* (D. Kabalevski: *Dražesno nadmudrivanje*)
* *Slušajući skladbu pokretom oponašajte životinje koje žive u moru.* (C. Saint-Saëns: *Akvarij*)

„Uz svaku se pjesmu ili skladbu za slušanje javlja odgovarajuća flora i/ili fauna, sve je toliko puno proljetnih, jesenskih, zimskih, majčin-danskih i inih ugođaja, da za glazbu ne ostane baš puno vremena. Djeci ne sugerira da slušaju glazbu, nego da „prepoznaju,“ zamišljaju, oponašaju, opisuju, slikaju, crtaju-labudove, ptičice, ribice, slonove, kornjače, konje, jahače, piliće, itd.“ (Rojko, 2003, 66). Rojko (1995) je kaže da učenike treba pravilno potaknuti, mudro postaviti pitanja i zadatke prije slušanja i oni će bez problema poslušati djelo. Učenicima prije slušanja treba zadati zadatke koji su usmjereni na glazbeno-izražajne sastavnice. U udžbeniku *Glazbeni krug 2* ima – srećom – i takvih zadataka:

* *Koje glazbalo izvodi skladbu?* (I. Lhotka – Kalinski: *Stari dubrovački plesovi*)
* *Jeste li prepoznali glazbala koja prate pjevnu melodiju oboe? Kakav je ugođaj skladbe?* (E. Moricone: *Gabrijelova oboa*)
* *Koje se glazbalo ističe kao solističko? Svira li gitara glasno ili tiho?* (A. Vivaldi: *Largo*)
* *Odredite tempo i ugođaj skladbe. Dignite ruku kad čujete ponovno početni dio skladbe.* (F. Schubert: *Uspavanka*)
* *Koja glazbala sviraju skladbu? Jeste li prepoznali zvuk violine? Svira li violinist tu skladbu gudalom?* (J. Strauss: *Pizzicato polka*)
* *Svira li violončelo više ili dublje tonove od violine?* (F. Francoeur: *Gavotta*)

Grafikon 4 prikazuje odnos skladba prema vrsti prisutnih u udžbeniku *Glazbeni krug 2*.



Grafikon 4. Zastupljenost vrsta glazbe u udžbeniku *Glazbeni krug 2*

U udžbeniku *Glazbeni krug 2* pojavljuju se različite vrste glazbe. Najzastupljenija je umjetnička glazba sa 61 posto, zatim slijedi tradicijska glazba s 24 posto, a nakon toga popularna glazba s 12 i filmska glazba s tri posto. Jazz glazba i glazba (pjesme) za djecu nisu prisutne u udžbeniku *Glazbeni krug 2*. Zašto nije prisutna glazba (pjesme) za djecu nije nam jasno jer je razlika u dobi između prvog i drugog razreda zanemariva. Kao što smo napomenuli, o jazz glazbi bit će govora nešto kasnije.

### Slijedi grafikon 5 koji prikazuje broj zastupljenih pjesama, brojalica, glazbenih igara i skladbi u udžbeniku *Glazbeni krug 3*.



Grafikon 5. Zastupljenost sadržaja u udžbeniku *Glazbeni krug 3*

U udžbeniku *Glazbeni krug 1* i *Glazbeni krug 2* slušanje nije središnja aktivnost. Ono je to tek u udžbeniku *Glazbeni krug 3.* Nastavno područje slušanja glazbe tu je najzastupljenije. Udžbenik sadrži 35 skladbi za slušanje, 32 pjesme, 12 glazbenih igara i osam brojalica. Najmanje je zastupljeno nastavno područje *sviranja* i *elemenata glazbene kreativnosti.* I ovdje se u uputama za slušanje učenicima nameću izvanglazbeni sadržaji. Učitelji bi trebali izbjegavati učenicima zadavati sljedeće zadatke:

* *Poslušajte glazbu koja otvara vrata začaranoga dvorca.* (W. A. Mozart: *Zbor sa zvončićima iz Čarobne frule*)
* *Pažljivo poslušajte različite ulomke skladbe. Povežite zvuk glazbala s odgovarajućom ilustracijom.* (L. Mozart: *Vožnja saonicama*)
* *Poslušajte skladbu. Razgovarajte o različitim dijelovima glazbe koje ste zapazili slušajući. Pratite tijek skladbe uz ilustracije. Uočite i opišite dijelove koji se ponavljaju*. (A. Vivaldi: *Proljeće*)
* *Usporedite lava iz prve i druge skladbe. Naslikajte ih.* (S. Linda: *Lav večeras spava* iC. Saint-Saëns: *Koračnica lava*)

U udžbeniku *Glazbeni krug 3* ima i dobro postavljenih zadataka, tj. onih koji su usmjereni su uočavanje glazbenih pojava:

* *Odredite izvođački sastav skladbe. Kako se naziva sastav koji svira pratnju zboru?* (E. Cossetto: *Moja diridika*)
* *Kakav je tempo skladbe? Koja glazbala sviraju pjevnu melodiju?* (J. S. Bach: *Melodija*)
* *Koje glazbalo svira pjevnu melodiju, a koje pratnju?* (C. Saint-Saëns: *Labud*)
* *Kakav je tempo skladbe? Čujete li divnu pjevnu melodiju violine? Čujete li različit zvuk i drugih glazbala? Opišite po čemu se razlikuje zvuk drugih svirača.* (A. Vivaldi: *Zima*)
* *Kakav je tempo ove vesele skladbe na početku? Koliko se puta mijenja tempo u skladbi? Koje se glazbalo ističe zvukom? Opišite glasove koji mu se pridružuju.* (R. Matz: *Humoreska*)

Grafikon 6 prikazuje broj skladbi za slušanje s obzirom na vrstu glazbe.

Grafikon 6. Zastupljenost vrsta glazbe u udžbeniku *Glazbeni krug 2*

I u *Glazbenom krugu 3* pojavljuju se vrste glazbe. U trećem razredu najzastupljenija je umjetnička glazba s 57 posto, slijedi tradicijska glazba s 23 posto, a nakon toga popularna glazba s 11, pa glazba (pjesme) za djecu sa šest i na kraju filmska glazba sa svega tri posto. Ni ovdje nema jazz glazbe.

Iako bi nastavno područje *slušanja glazbe* trebalo biti središnja aktivnost u nastavi, ono u udžbenicima za prvi i drugi razred nije najzastupljenije, već je to nastavno područje *pjevanja*. Tek je u udžbeniku za treći razred *slušanje glazbe* najzastupljenije. Najmanje skladbi za slušanje predviđeno udžbenikom za prvi , a najviše za treći razred. Učenici nižih razreda, posebno prvog, imaju potrebu za kretanjem uz glazbu i to im treba omogućiti. I Woody (2004) ističe da učenicima mlađe školske dobi treba omogućiti kretanje uz glazbu, odnosno, da nekim tjelesnim pokretom označe zadanu glazbenu pojavu, jer učenicima te dobi teško je mirno sjediti tijekom slušanja glazbe. To nije razlog da slušanje glazbe u prvom i drugom razredu bude zapostavljeno u odnosu na nastavno područje pjevanja, jer i mali učenici glazbu mogu doživjeti slušanjem, a ne samo pjevanjem.

U udžbenicima za sva tri razreda najviše je prisutna umjetnička glazba, a najmanje filmska, dok jazzglazbe uopće nema. Međutim, i jazzglazbu mogu slušati sasvim mala djeca ako se odaberu adekvatni primjeri kao što su npr. *On the* *Sunny Side of the Street* (L. Armstrong)*, Chatanooga Choo Choo* (u izvedbi orkestra G. Millera), *Oh, When the Saints* (L. Armstrong)i dr. Glazbeni ukus učenika treba se razvijati na svim vrstama kvalitetne glazbe, a to su zasigurno i navedeni primjeri jazz glazbe.

# 4 Zaključak

Slušanje glazbe jedno je od najmlađih područja glazbene nastave koje se u nastavnim programima u Hrvatskoj pojavljuje 1950. Nastavni plan iz 1954. navodi da učenike treba pripremiti za slušanje dobre glazbe kako bi im se razvio glazbeni ukus. U nacrtu programa iz 1958. slušanje glazbe spominje se samo kao mogućnost. U kasnijim programima nije bilo većih promjena sve do 1972. kad se slušanje pojavilo pod nazivom *Poznavanje glazbene literature* uz opširan popis djela za slušanje.U nastavnom programu iz 1984. povećava se broj djela za slušanje kojima se nastoji upoznati glazba i razviti glazbeni ukus. Najveći pozitivan pomak u slušanju glazbe pojavljuje se u nastavnom planu i programu iz 2006. kojim slušanje postaje jedina obvezna i središnja aktivnost u nastavi glazbe (Rojko, 1996). Međutim, nastavna praksa i udžbenici analizirani u okviru ovoga rada pokazuju su da slušanje glazbe još uvijek nije središnja aktivnost kao što nalaže otvoreni model. Učitelji su na pojedinim satima veću pozornost pridavali nastavnom području pjevanja i sviranja, nego slušanju glazbe. Iako su učenici intrinzično motivirani za nastavna područja pjevanja i sviranja, one ne mogu biti glavne aktivnosti glazbene nastave jer kao takve nemaju glazbeno-umjetničko opravdanje. Istraživanje provedeno u prvim trima razredima osnovne škole pokazalo je da se u praksi najveći dio sata posvećuje upravo tim aktivnostima, dok se aktivnost slušanja svodi na svega nekoliko minuta. Zbog nedostatka vremena slušanje glazbe najčešće nije aktivno i uglavnom je jednokratno, što je također metodički neopravdano. I u udžbeniku *Glazbeni krug* za prvi i drugi razred slušanje glazbe manje je zastupljeno u odnosu na najzastupljenije pjevanje. Jedino je u udžbeniku trećeg razreda slušanje dobilo ono mjesto koje mu pripada po nastavnom programu. Autori udžbenika očito smatraju da mlađi učenici ne mogu uživati u nastavi glazbe u kojoj dominira slušanje, što je, naravno, pogrešno. Udžbenici za razrednu nastavu natrpani su raznoraznim slikama i ilustracijama u kojima se nameću umjetne korelacije, učenicima se predlaže zamišljanje izvanglazbenih sadržaja umjesto da ih se uputi na slušanje glazbe kao glazbe.

Možemo zaključiti da se u trenutnoj nastavnoj praksi i analiziranim udžbenicima glazbe slušanje glazbe percipira kao nešto što opterećuje mlađe učenike. Tomu najviše doprinose udžbenici jer učitelji ponekad bez kriterija prihvaćaju sugestije i zadatke koji se nalaze u udžbenicima ne razmišljajući o tome ima li poneki zadatak smisla i estetsko opravdanje. Slušanje glazbe nije dosadna aktivnost za učenike! Samo loše metodički vođeno slušanje glazbe može opterećivati učenike, kako mlađe tako i starije, kao i bilo koja druga glazbena aktivnost koju neadekvatno osmišljava i loše vodi učitelj. Nastava glazbe mora biti ugodna aktivnost koja ne opterećuje učenike, a slušanje glazbe nastavno je područje koje zasigurno može biti takvo. Na učiteljima/nastavnicima je da animiraju učenike za slušanje glazbe u skladu s učeničkom dobi. Učenike pri slušanju umjetničke glazbe treba voditi kako bi u njoj mogli uživati (Trammell, 1987). Stoga učitelje i nastavnike glazbe tijekom studija i tijekom skupnog permanentnog usavršavanja treba uputiti na adekvatne metodičke postupke slušanja glazbe, kako se ne bi događalo da se slušanje umjetničke glazbe percipira kao dosadna aktivnost. Cilj glazbene nastave jest odgojiti kompetentnog i kritičkog slušatelja koji će slušanjem glazbe upoznati, doživjeti i zavoljeti glazbu i razviti glazbeni ukus. „Slušatelji ne mogu voljeti nešto što nemaju priliku upoznati. To vrijedi za svaku glazbu“ (Supičić, 2006, 284).

Literatura

Ambruš-Kiš, R., Janković, A. i Mamić, Ž. (2014). *Glazbeni krug 1: udžbenik glazbene*

 *kulture s 3 CD-a za prvi razred osnovne škole*. Zagreb: Profil.

Brđanović, D. (2012). Glazbene preferencije učenika srednje glazbene škole. *Napredak,*

154, 47-64.

Campbell, P. Sh. (2005). Deep Listening to the Musical World. *Music Educators Journal*,

 92(1), 30-36.

Dobrota, S. (2012). *Uvod u suvremenu glazbenu pedagogiju*. Split: Filozofski fakultet.

Dobrota, S. i Ćurković, G. (2006). Glazbene preferencije djece mlađe školske dobi. *Život i*

 *škola*, 15-16, 105-114.

*Hrvatski jezični portal* (*preferirati; ukus*)*.* Preuzeto s:

http://hjp.znanje.hr/index.php?show=search [10.5.2016.]

Janković, A., Mamić, Ž. i Ambruš-Kiš, R. (2014). *Glazbeni krug 3:* *udžbenik glazbene*

 *kulture s 3 CD-a za treći razred osnovne škole*. Zagreb: Profil.

Mamić, Ž., Janković, A. i Ambruš-Kiš, R. (2014). *Glazbeni krug 2: udžbenik glazbene*

 *kulture s 3 CD-a za drugi razred osnovne škole*. Zagreb: Profil.

McAnally, [E. A.](https://www.google.hr/search?espv=2&biw=598&bih=531&tbm=bks&q=inauthor:%22Elizabeth+Ann+McAnally%22&sa=X&ved=0ahUKEwiQpKDO0fDNAhWoNpoKHfY2B7IQ9AgIHDAA) (2007). Meaningful Listening for Middle and High School Students.

 *Teaching Music,*15(1), 22-26.

*Nastavni plan i program za osnovnu školu.* (2006). Zagreb: Ministarstvo znanosti,

 obrazovanja i športa. Dostupno na: <http://public.mzos.hr/fgs.axd?id=14181>

 [25.4.2016.]

Radoš, K. (2010). *Psihologija muzike*. Beograd: Zavod za udžbenike.

Rojko, P. (2012). *Metodika nastave glazbe: teorijsko - tematski aspekti.* Preuzeto

19.4.2016. s <http://bib.irb.hr/datoteka/566005.ROJKO_Metodika_nastave_glazbe._Torijsko_tematski_aspekti.pdf>

Rojko, P. (2005). *Metodika glazbene nastave - praksa II. Dio.* Zagreb: Jakša Zlatar.

Rojko, P. (2003). Glazbenoj nastavi nisu potrebni (takvi) udžbenici. *Tonovi,* 41, 45-73.

Rojko, P. (1996). *Metodika nastave glazbe: teorijsko - tematski aspekti.* Osijek:

 Sveučilište J. J. Strossmayera, Pedagoški fakultet.

Rojko, P. (1995). Slušanje i upoznavanje glazbe. *Tonovi*, 10, 5-16.

Supičić, I. (2006). *Estetika europske glazbe.* Zagreb: Školska knjiga.

Šulentić Begić, J. (2016). *Primjena otvorenog modela nastave glazbe u prva četiri razreda*

*osnovne škole.* Osijek: Sveučilište J. J. Strossmayera, Fakultet za odgojne i obrazovne znanosti.

Šulentić Begić, J. (2013). Kompetencije učitelja primarnog obrazovanja za poučavanje glazbe. *Život i škola.* 29, 252-269.

Šulentić Begić, J. (2010). Slušanje glazbe u osnovnoškolskoj nastavi. U: *Zbornik radova s*

 *IV. International Scientific Conference - Modern Methodological Aspestc /*

*Korszerü módszertani kihívások / Suvremeni metodički izazovi*, Bene, A. (ur.)

Subotica: University of Novi Sad. Hungarian Language Teacher Training Faculty,

429-441.

Trammell, P. T. (1978). An investigation of the effectiveness of repetition and guided

 listening in developing enjoyable music listening experiences for second grade

 students. *Dissertation Abstracts International*, *38*, 5323-5324.

Woody, R. H. (2004). Reality-Based Music Listening in the Classroom: Considering

 Students' Natural Responses to Music. *General Music Today*, 17(2), 32-39.

Listening to music in teaching and textbooks of music education

in the first three grades of primary school

Summary

*Since the open model entered into force in the school year 2006/07, music education in the first three grades of primary school has been based on subject areas of singing, performing on instruments, listening, and elements of musical creativity. When it comes to listening, the biggest advancement was introduced in the Curriculum of 2006. This curriculum made listening obligatory and focal activity of the class, and the other areas became variable. Within this paper, a research was conducted in the first three grades of primary school, in March and early April 2016. The purpose of the research was to detect how much of listening as subject area is present in class and textbooks for music education in the first three grades of a primary school in Osijek-Baranja county. Research findings demonstrate that listening to music is not entirely the focal activity of the class, which was confirmed through close inspection of the textbook “Glazbeni krug” (Musical Circle). Furthermore, teachers prefer a subject area of singing in class the most (because it is that way in the textbooks), and that subject area cannot be the focal activity because it lacks musical and artistic purpose. Taste in music and critical attitude towards music can be developed only through active music listening.*

Keywords: *active listening, music education, open model, listening to music, textbook*

Autorice:

## doc. dr. sc. Jasna Šulentić Begić

Umjetnička akademija u Osijeku

e-mail: jsulenticbegic@gmail.com

mag. Tihana Kujek

Fakultet za odgojne i obrazovne

znanosti u Osijeku

e-mail: tihanak1992@gmail.com

1. Ovdje se osvrćemo samo na glazbenu ili izvanglazbenu prirodu zadataka za slušanje. To, da su pitanja zapravo upućena učitelju i da im uopće nije mjesto u udžbeniku, tj. da u tom elementu (i ne samo u tom) udžbenik zapravo nije udžbenik, drugo je pitanje koje u ovom tekstu ostavljamo po strani (v. o tome: Rojko, P. (2003). [↑](#footnote-ref-2)